RETTEN FOR EU-PERSONALESAGERS DOM

(enedommer)

14. juni 2016

Elia Fernández González

mod

Europa-Kommissionen

»Personalesag — midlertidigt ansat — ansat, som arbejder i en EU-kommissærs kabinet — ansættelse af en midlertidigt ansat i henhold til artikel 2, litra b), i ansættelsesvilkårene for de øvrige ansatte — betingelse om afbrydelse af enhver form for beskæftigelse i Kommissionen i en periode på seks måneder — punkt 3.2 i Kommissionens skrivelse D(2005) 18064 af 28. juli 2005 om ansættelse af midlertidigt ansatte, i henhold til artikel 2, litra b) og d), i ansættelsesvilkårene for de øvrige ansatte, i faste stillinger i tilfælde af, at der ikke er beståede ansøgere efter en udvælgelsesprøve«

Angående:

Søgsmål anlagt i henhold til artikel 270 TEUF, som finder anvendelse på Euratomtraktaten i henhold til denne traktats artikel 106A, hvorunder Elia Fernández González har nedlagt påstand dels om annullation af Europa-Kommissionens afgørelse af 14. november 2014 om afslag på hendes ansøgning til stillingen som midlertidigt ansat, der var omfattet af stillingsopslag COM/2014/2036, og af afgørelse af 22. maj 2015 om afslag på hendes klage, dels om erstatning af det økonomiske og ikke-økonomiske tab, der angiveligt er lidt.

Udfald:

Europa-Kommissionen frifindes. Kommissionen bærer sine egne omkostninger og betaler de af Elia Fernández González afholdte omkostninger.

Sammendrag

Tjenestemænd – midlertidigt ansatte – ansættelse – indgåelse af en kontrakt med henblik på at besætte en fast stilling midlertidigt – betingelser

[Ansættelsesvilkårene for de øvrige ansatte, art. 2, litra b) og c)]

I forbindelse med et annullationssøgsmål anlagt af en midlertidigt ansat, der henhører under artikel 2, litra c), i ansættelsesvilkårene for de øvrige ansatte i Den Europæiske Union, med henblik på prøvelse af Kommissionens afgørelse om at afslå dennes ansøgning til en stilling som midlertidigt ansat i henhold til de nævnte ansættelsesvilkårs artikel 2, litra b), idet betingelsen om afbrydelse af enhver form for beskæftigelse i Kommissionen i en periode på seks måneder ikke var opfyldt, således som fastsat i en skrivelse fra Kommissionen om ansættelse af midlertidigt ansatte i henhold til artikel 2, litra b) og d), i ansættelsesvilkårene for de øvrige ansatte i Den Europæiske Union, i faste stillinger i tilfælde af, at der ikke er beståede ansøgere efter en udvælgelsesprøve, udgør kravet om en periode med fravær af enhver form for direkte eller indirekte kontrakt med Kommissionen i mindst seks måneder ikke en undtagelse til artikel 4, stk. 6, i Kommissionens afgørelse af 16. december 2013 om ansættelses- og beskæftigelsespolitikken for midlertidigt ansatte, hvorefter »en midlertidigt ansat i henhold til de nævnte ansættelsesvilkårs artikel 2, litra c), ved udløbet af dennes kontrakt kun kan ansættes med henblik på midlertidigt at besætte en fast stilling, såfremt den pågældende blev ansat som følge af udvælgelsesproceduren, der er defineret i artikel 2«, men et alternativ for tilfælde, hvor en udvælgelsesprocedure ikke er nødvendig for at bidrage til større gennemsigtighed i proceduren for ansættelse af tidligere midlertidigt ansatte, der henhører under de nævnte ansættelsesvilkårs artikel 2, litra c), som midlertidigt ansatte i henhold til samme ansættelsesvilkårs artikel 2, litra b).

Et sådant krav pålægger ikke strengere vilkår end dem, der er fastsat i ansættelsesvilkårene for de øvrige ansatte i Den Europæiske Union, idet kravet er mindre strengt end kravet om en udvælgelsesprocedure. I det sidstnævnte tilfælde kan reelt kun tidligere midlertidigt ansatte, der er omfattet af ansættelsesvilkårenes artikel 2, litra c), og som har bestået denne udvælgelsesprocedure, ansættes som midlertidigt ansatte i henhold til de nævnte ansættelsesvilkårs artikel 2, litra b), mens ansættelse i det første tilfælde som midlertidigt ansatte i henhold til ansættelsesvilkårenes artikel 2, litra b), er åben for alle de tidligere midlertidigt ansatte, der henhører under samme ansættelsesvilkårs artikel 2, litra c).

(jf. præmis 25, 29 og 30)